‘Geen-selfie’-sones gevra ná honderde sterfArgieffoto (Foto: Pasja1000, Pixabay) Die getal sterftes wêreldwyd is só hoog dat wetenskaplikes voorgestel het dat toegewyde “geen-selfie-sones” ingestel moet word. ŉ Nuwe studie het bevind dat altesaam 259 persone tussen 2011 en 2017 wêreldwyd op verskillende maniere gesterf het terwyl hulle selfies wou neem. Die studie is gepubliseer in die Journal of Family Medicine and Primary Care en het ondersoek ingestel hoeveel sosialemediagebruikers al gesterf het terwyl hulle die perfekte skoot wou kry. Die studie, onder leiding van dr. Agam Bansal by die Indiese Instituut vir Mediese Wetenskap, het nuusberigte tussen Oktober 2011 en November 2017 geanaliseer en bevind daar is berig oor minstens 259 sterftes, wat in die studie “selficides” genoem word. Van die sterftes het internasionaal ook aandag getrek. In Kanada is drie sosialemediagebruikers vanjaar dood toe hulle in ŉ rivier in geval en oor ŉ waterval meegesleur is. Daar is ook verskeie berigte van persone wat ŉ selfie geneem het sekondes voor hulle na hul dood geval het. Die studie maak dit duidelik dat dit nie ŉ klein probleem is nie en dat daar beslis meer mense wêreldwyd wat dood is toe hulle ŉ selfie wou neem as net die 259 waaroor daar berig is. “Dit is nog net die oortjies van die seekoei,” lui ŉ deel van die studie. “Daar word oor talle gevalle nie berig nie.” Die navorsers het die 259 sterftes geografies uiteengesit. Meeste selfie-verwante sterftes is in Indië (50%) aangemeld gevolg deur Rusland, die VSA en Pakistan. Die gemiddelde ouderdom van die persone is 22.94 jaar oud. Net meer as driekwart van diegene wat gesterf het toe hulle selfies wou neem, is mans. Die topdrie oorsake van sterftes was mense wat verdrink het, deur ŉ voertuig getref is of geval het. Wat betref voertuigverwante sterftes was dit gewoonlik iemand wat die perfekte foto wou kry voor ŉ aankomende trein. Die navorsers stel voor dat “geen-selfie-sones” in gevaarlike gebiede geïmplementeer moet word. “Selfies is nie skadelik nie, maar die gedrag wat daarmee gepaard gaan, is gevaarlik. Individue moet opgelei word oor gevaarlike optrede en gevaarlike plekke waar selfies verbied word,” lui die verslag.